Je li ovo kraj blistave sportske karijere naših vrsnih sportašica, sestara Lucije i Ane Zaninović, pitaju se mnogi njihovi navijači.

Naime, nova Gloria donosi intimnu priču Lucije, koja ovo proljeće neće provesti u sportskim dvoranama i bijelom kimonu. Umjesto u treninzima i pobjedama, 29-godišnja splitska tekvondašica od početka ožujka uživa u opuštenoj svakodnevici, dugim šetnjama u prirodi, kuhanju, čitanju, izležavanju... Jedna od naših najuspješnijih sportašica je, naime, trudna, a dijete koje čeka s poduzetnikom Nalom Kuzmanićem (25) trebalo bi se roditi krajem listopada, piše Gloria i podsjeća kako ovog proljeća ne trenira ni Lucijina sestra blizanka Ana, koja je zbog nedavne operacije koljena uzela sportski predah.

Sportski brend

Naše najbolje i najsimpatičnije tekvondašice, koje su odavno postale hrvatski sportski brend, tijekom svoje karijere priredile su nam mnogo radosti. Obje sestre dobitnice su mnogih hrvatskih i međunarodnih priznanja, no unatoč slavi koju su stekle nakon brojnih odricanja ostale su skromne i jednostavne. One su mlade, uspješne i nerazdvojne, a sve što su postigle nekad im se čini kao san. Toliko nevjerojatan da im je i dalje teško povjerovati da su nekom uzor, baš kao i Janica Kostelić, Goran Ivanišević, Blanka Vlašić...

- Ana je imala 12 godina kad mi je jedno jutro prije nego što će otići na trening rekla: “Tata, ja ću biti svjetska prvakinja”. Moram priznati da mi je ta njezina izjava u tom trenutku zazvučala nemoguće. Nisam mogao zamisliti da bi mogla otići tako daleko. Ona i Lucija tek su se počele baviti tekvondoom. Ali, vidite, bile su uporne i došle su do vrha - ispričao je za Jutarnji list prije pet godina Marinko Zaninović, otac hrvatskih olimpijki Ane i Lucije, na kojeg su njegove kćeri prošlog ljeta, tijekom Olimpijskih igara u Brazilu, neprestano mislile. Samo mjesec dana nakon Igara njihov je tata preminuo.

- Bilo mu je loše i dok smo bile tamo pa smo s njim htjele provesti što više vremena čim smo se vratile jer smo znale da to neće dobro završiti - rekla je svojedobno Lucija o svojem tati, najvatrenijem navijaču složnih sestara, koje su poput svih pravih sportašica jedna drugoj uvijek bile velika podrška.

Gurale jedna drugu

- Uvijek smo jedna drugu gurale naprijed. Bile smo si najveća podrška i zato smo taj naš put lakše prolazile. Od prvog dana bile smo zajedno, na treninzima i na turnirima. Uvijek se događalo da bi jedna osvojila medalju, a druga ne, ali ne bi se zbog toga tugovalo, nego bismo se zajednički veselile uspjehu jedne od nas. Medalje nikada nisu bile Lucijine ili Anine, nego naše zajedničke - znale su reći sestre Zaninović.

Sestre Zaninović rođene su 26. lipnja 1987. godine, kao trojke. Brat Ivan i njih dvije rođene su malo prije vremena. Bile su krhke i slabašne kada su došle na svijet, ali su zahvaljujući sportu očvrsnule i ojačale. Njihova braća kažu da nisu bile “tučarice”, nego baš naprotiv, mirne i povučene curice koje su odrastale u velikoj obitelji. I nikad se nisu borile jedna protiv druge. Baš zbog toga tri minute starija sestra Ana svojedobno je izabrala težu kategoriju da se ne bi borila protiv sestre Lucije. Dobro je poznato i to da jedna drugu teško mogu gledati dok se bore.

- Mislile smo da će nam to s godinama biti lakše, no nije. Valjda zbog te blizanačke povezanosti to ne možemo podnijeti. Prevelika je to nervoza gledati drugu kako se bori. Nerijetko se dogodi nakon pobjede da naši kolege slave uspjeh one koja se borila i da nakratko zaborave na onu sestru koja nije mogla gledati pa ona sazna posljednja - uz smijeh su ispričale sestre.

Sport im je, kažu njihovi prijatelji, oduvijek bio u krvi, no manje je poznato da su kao curice jako voljele vaterpolo. Međutim, ipak su se odlučile za tekvondo - i pogodile. Na sportskom terenu su agresivne, no privatno su mirne i povučene, govore ljudi bliski blizankama koje su karakterno potpuno različite, ali baš zato tako dobro nadopunjuju jedna drugu.

- Ana je jači karakter. Zaštitnički se ponaša prema meni, a i odgovornija je. Nježnija sam, osjećajnija, sve sa srcem primam. U školi nisu znali koja je koja. Priznajemo da smo znale malo “varati” kad je zagustilo. Primjerice, nisam znala napraviti zvijezdu na tjelesnom, a Ani je to super išlo. Kad je bilo ocjenjivanje tog elementa, Ana bi dobila pet, otrčale bismo u svlačionicu, zamijenile majice pa bi ona napravila to umjesto mene. I nikad nas nisu uhvatili na djelu jer nas jednostavno nisu mogli razlikovati - rekla je prije nekoliko godina Lucija za 24 sata. Možda zato što je mlađa, prepustila je Ani da prva počne trenirati tekvondo, a i prvi trening nije je oborio s nogu.

- Nije joj se svidjelo. Bilo je previše razgibavanja, tako da je Lucija došla godinu dana nakon mene, nakon što sam već počela osvajati medalje. To ju je očito potaknulo - kroz smijeh se prisjeća Ana, koja je, kao i Lucija, dotad isprobala sve sportove, od atletike i plivanja do vaterpola i rukometa pa ih ni roditelji nisu ozbiljno shvatili kad su se kao 12-godišnje djevojčice odlučile posvetiti borilačkom sportu.

- No, nisu se ni previše iznenadili što smo se odlučile “tući”. Odrastale smo uz trojicu braće, tako da nismo bile tipične djevojčice. A i uvijek smo se više voljele družiti s dečkima - kažu blizanke koje su se zbog sporta žrtvovale, odricale, ali i propustile velike događaje. Tako nisu otišle ni na maturalac ni na maturalnu večeru.

Mnogo toga morale su smo propustiti, ali sada su shvatile da je došlo vrijeme da se posvete privatnoj sreći i stvaranju obitelji.

Prvi put mama

- Za malo više od pola godine prvi ću put postati mama. Neizmjerno se tome radujem - naglasila je Lucija za Gloriju. Sreću s njom dijeli i njezin budući suprug, Nal Kuzmanić, suvlasnik kamenoloma na Braču, s kojim će se u svibnju vjenčati. Radosne vijesti, naravno, prva je doznala Lucijina sestra Ana, koju je dodatno razveselilo Lucijino obećanje.

- Ako rodim djevojčicu, najvjerojatnije će se zvati Ana, kako je ime i našoj mami - kaže Lucija koja će na svadbi zablistati u vjenčanici koju za nju kreiraju Marija i Jurica Pirić, a koja će biti gotova u zadnji tren jer se zbog Lucijine trudnoće neće unaprijed moći znati koja će joj veličina trebati.

Lucijina vjenčana kuma bit će sestra Ana, a višestruka europska prvakinja i brončana olimpijka zasad ne zna kada će se vratiti uobičajenom sportskom ritmu.

- Sada je vrijeme za neke druge medalje - rekla je za Gloriju Lucija Zaninović.